Un caz extrem de grav s-a petrecut în Tulcea, acolo unde o femeie s-a filmat cu telefonul mobil întreținând relații sexuale cu un copil. Ce a făcut aceasta cu imaginile obținute.
Un copil de doar 13 ani din Tulcea care se află în îngrijirea unei persoane adulte trece prin momente dificile. În perioada octombrie 2023 – februarie 2024, minorul a fost victima unui comportament inadecvat al îngrijitoarei sale.
În această săptămână, femeia a fost arestată preventiv pentru 30 de zile. Ea este acuzată că a întreținut relații sexuale cu minorul aflat în grija ei. Toate scenele au fost filmate și, ulterior, distribuite printr-o rețea de socializare unei alte persoane.
Luni, cei de la Inspectoratul de Poliție al Județului (IPJ) Tulcea au anunțat că polițiștii şi procurorii DIICOT au documentat activitatea infracțională a unei femei, cercetate pentru săvârșirea infracțiunilor de viol săvârșit asupra unui minor şi pornografie infantilă. Vorbim de fapte în formă continuată.
"Din materialul probator administrat a rezultat că, în perioada octombrie 2023 – februarie 2024, aceasta, profitând de autoritatea pe care o avea asupra persoanei vătămate minore, de 13 ani, aflată în îngrijirea, ocrotirea şi educarea sa, la diferite intervale de timp, dar în realizarea aceleiaşi rezoluţii infracţionale, ar fi întreţinut acte sexuale cu victima, la instigarea unei alte persoane cercetate, în scopul producerii de materiale pornografice", spun poliţiştii.
Oamenii legii mai precizează că actele intime cu copilul pe care îl avea în grijă erau filmate de inculpată cu telefonul mobil. Apoi, filmările ajungeau, printr-o rețea de socializare, la o altă persoană.
"Femeia cercetată ar fi realizat astfel de materiale folosind telefonul mobil personal, le-ar fi deținut în acest sistem informatic și i le-ar fi distribuit celuilalt cercetat, la cererea acestuia, prin intermediul unei rețele de socializare.
La data 25 martie 2024, procurorii Direcției de Investigare a Infracțiunilor de Criminalitate Organizată și Terorism – Biroul Teritorial Tulcea au dispus reținerea acesteia, pentru 24 de ore. Astăzi (n.r. luni), judecătorul de drepturi și libertăți din cadrul Tribunalului Tulcea a dispus arestarea preventivă a femeii, pentru 30 de zile", spun cei de la DIICOT.
De notat că, în acest caz, DIICOT a cerut și arestare preventivă a persoanei la care au ajuns filmările. Aceasta este acuzată de infracțiunile de instigare la viol săvârșit asupra unui minor și pornografie infantilă, ambele în formă continuată.